Hvis din vej på arbejde eller i skole går ad Dallvej i det sydvestlige Aalborg, så gør du klogt i at køre en anden vej torsdag. Nordjyllands Politi og Hjemmeværnet har afspærret dele af Dallvej, fordi Fødevarestyrelsen torsdag skal aflive op mod 1.000 fugle i en kolonihave på adressen. Det sker, efter Fødevarestyrelsen har fundet Newcastle disease i et fuglehold med 40 duer. Arbejdet med at aflive fuglene forventes at vare det meste af torsdagen, oplyser Fødevarestyrelsen. - Sygdommen er meget smitsom blandt fugle, derfor ser vi alvorligt på sygdommen, fortæller veterinærchef i Fødevarestyrelsen Flemming Kure Marker. Han understreger, at sygdommen ikke er farlig for mennesker. Find en anden vej Hos Nordjyllands Politi bekræfter vagtchefen, at Dallvej er delvist spærret. Betjentene afspærrer Dallvej fra cykelbroen og hen til Østerå - det er syd for vejen Hønsevænget, hvor kolonihaveforeningen holder til. - Det er kun dem, der bor der eller har kolonihavehus derude, som må komme forbi. Så hvis man plejer cykle forbi derude, skal man nok finde en anden vej – også i morgen tidlig, siger Mads Hessellund. Aflivningen af de mange fugle sker for at sikre, at smitten ikke spreder sig til fugle uden for kolonihaveforeningen.
Kør uden om Dallvej i Aalborg, lyder rådet fra Nordjyllands Politi.